Un tânăr beat, la volanul unui Porsche Cayenne, prins de poliţişti după ce s-a apucat de făcut live pe Facebook

Luni, 3 Februarie 2020 (13:22:50)

Poliţiştii au identificat în flagrant, în urma unei sesizări, un tânăr care conducea băut şi transmitea live momentul pe o reţea de socializare.

Duminică, în jurul orei 21.50, poliţiştii din cadrul Compartimentului rutier al Poliţiei Municipiului Vatra Dornei au primit o sesizare despre faptul că pe o reţea de socializare este difuzat în direct, de către o persoană, un clip video în care se poate observa că acesta conduce un autoturism. Poliţiştii dorneni s-au mişcat foarte repede, tot prin intermediul reţelei de socializare, stabilind în scurt timp despre cine este vorba.

Tânărul a circulat pe ruta Poiana Negri - Dorna Candrenilor - Vatra Dornei, fiind oprit în jurul orei 22.10 pe strada Păcii din Vatra Dornei.

La volan era un tânăr în vârstă de 32 de ani, din comuna Dorna Candrenilor.

Deoarece conducătorul auto prezenta halenă alcoolică, a fost testat cu aparatul etilotest, rezultând o concentraţie de 0,60 mg/l alcool pur în aerul expirat, după care i s-au recoltat probe biologice de sânge în vederea stabilirii alcoolemiei.

În momentul opririi, tânărul de 32 de ani era singur în autoturism şi difuza un nou clip video pe aceeaşi pagină de socializare, momentul opririi fiind transmis ”live”. Tânărul asculta la volum ridicat muzică de petrecere, ţinea telefonul în mână şi, se poate observa pe imagini, conducea neglijent.

Tânărul a fost amendat pentru folosirea telefonului în timpul şofatului (amendă de 1.160 de lei) şi s-a ales cu dosar penal pentru infracţiunea de „conducere a unui vehicul sub influenţa alcoolului sau a altor substanţe”.

Parte din transmisia live poate fi văzută pe site, ataşată la acest material.

“Nu vă urcaţi la volan dacă aţi consumat băuturi alcoolice! Pe lângă posibilitatea producerii unui accident rutier, şoferii care conduc sub influenţa băuturilor alcoolice trebuie să ştie că riscă şi închisoarea de la unu la cinci ani, aceasta fiind sancţiunea prevăzută de lege pentru cei depistaţi în trafic cu o îmbibaţie alcoolică de peste 0,8 g/l alcool pur în sânge. De asemenea, pe timpul cercetării permisul este reţinut fără drept de circulaţie”, se arată într-un comunicat al Inspectoratului de Poliţie Judeţean Suceava.